b"\n_START_ARTICLE_\nSalines de Sant Antoni (Amposta)\n_START_SECTION_\nDescripci\xc3\xb3\n_START_PARAGRAPH_\nLes salines s\xc3\xb3n situades a la Tancada i limiten a l'est amb el desgu\xc3\xa0s de la Societat de l'Eucaliptus, al sud-est amb el port dels Alfacs i a l'oest amb el canal de la Capitana. Tenen una superf\xc3\xadcie de 100 hect\xc3\xa0rees._NEWLINE_Resten encara les divisions de les basses saladores i els dip\xc3\xb2sits de concentraci\xc3\xb3, amb algunes de les tanques; i els edificis, de planta rectangular, ma\xc3\xa7oneria emblanquinada i teulada a doble vessant, amb planta baixa i primer pis, o diversos pisos, on s'allotjaven els treballadors en \xc3\xa8poca d'extracci\xc3\xb3._NEWLINE_Tamb\xc3\xa9 es conserva l'edifici on estaven les m\xc3\xa0quines.\n_START_SECTION_\nHist\xc3\xb2ria\n_START_PARAGRAPH_\nAquestes salines s\xc3\xb3n fruit d'una antiga tradici\xc3\xb3 del Delta que se'n va fins a l'\xc3\xa8poca \xc3\xa0rab i que va tindre una forta incid\xc3\xa8ncia a la conca mediterr\xc3\xa0nia al segle XV._NEWLINE_El monopoli de la sal rest\xc3\xa0 en mans de l'Estat fins a l'any 1869._NEWLINE_El 4 de desembre de 1936 el Consell Municipal va facultar al Conseller d'Economia perqu\xc3\xa8 proced\xc3\xads a la confiscaci\xc3\xb3, que es va realitzar a la fi d'aquell mes. El propietari, Jos\xc3\xa9 Roca, resident a Tarragona, va rec\xc3\xb3rrer la sent\xc3\xa8ncia i el 14 de setembre de 1937 se li torn\xc3\xa0 l'empresa._NEWLINE_Les salines foren abandonades cap al 1970._NEWLINE_A m\xc3\xa9s, all\xc3\xa0 s'hi allotjaven els pescadors de la Confraria de Sant Pere que feien feina a la Tancada."